ออมสินขยับตัวรับเงินฝากจากเด็ก
ออมสินอ่อยดอกเบี้ยเงินฝากประจำ 1.5% กระตุ้นเด็กกลับมาออมเงิน
26 ก.ย. 2555

ออมสินอ่อยดอกเบี้ยเงินฝากประจำ 1.5% กระตุ้นเด็กกลับมาออมเงิน 
นายพิศิษฐ์ เสรีวิวัฒนา รองผู้อำนวยการธนาคารออมสิน เปิดเผยว่า ธนาคารออมสินได้เปิดเงินฝากพิเศษ Youth Savings สำหรับผู้ออมเงินในวัยเด็กและเยาวชนเพื่อกระตุ้นความสำนึกให้กลุ่มเด็กและวัยรุ่นฝึกการมีวินัยในการออมและรู้จักควบคุมการใช้จ่าย โดยธนาคารจะจ่ายดอกเบี้ยสูงกว่าเงินฝากออมทรัพย์ทั่วไป
ทั้งนี้ ผู้เปิดบัญชีจะได้รับอัตราดอกเบี้ยเงินฝากปีละ 1.50% ซึ่งสูงกว่าบัญชีเงินฝากเผื่อเรียกที่ปัจจุบันธนาคารจ่ายดอกเบี้ยอยู่ที่ 0.875% เพื่อกระตุ้นให้กลุ่มวัยเด็กจนถึงวัยรุ่นให้ความสำคัญกับการออม โดยผู้เปิดบัญชีต้องมีอายุ 720 ปีบริบูรณ์ เปิดบัญชีเงินฝากตั้งแต่ 100 บาทขึ้นไป และฝากเงินเพิ่มครั้งละไม่ต่ำกว่า 50 บาท เปิดรับฝากตั้งแต่วันนี้เป็นต้นไป
“ตอนนี้เด็กที่โตขึ้นก็เริ่มห่างหายไปจากแบงก์บ้างแล้ว จึงต้องการกระตุ้นให้เด็กรุ่นใหม่เริ่มสะสมเงินมากขึ้น” นายพิศิษฐ์ กล่าว 
นายพิศิษฐ์ กล่าวอีกว่า สำหรับผู้ที่มีอายุ 15 ปีบริบูรณ์ เมื่อเปิดบัญชีเงินฝาก “Youth Savings” ธนาคารออมสินมอบเงื่อนไขพิเศษ ยกเว้นค่าธรรมเนียมแรกเข้าและค่าธรรมเนียมรายปีในปีแรก เมื่อสมัครบัตรออมสิน วีซ่า เดบิต หรือบัตรเอทีเอ็ม และลุ้นรับสื่อการเรียนรู้ New iPad รวมทั้งสิ้น 200 รางวัล ระหว่างวันที่ 17 ก.ย.นี้ ถึงวันที่ 10 เม.ย. 2556 โดยจับรางวัลผู้โชคดีทุกวันที่ 25 ของทุกเดือน รวม 6 ครั้ง
ด้านธนาคารไทยพาณิชย์กำลังจะออกเงินฝากประจำ 12 เดือนที่ให้ดอกเบี้ยสูง เพื่อจูงใจการออมในเร็วๆ นี้